Doria
Store norske leksikon,Historie,Historiske hjelpevitenskaper,Slektsforskning og genealogi,Utenlandske slekter
Doria er en italiensk adelsslekt fra Genova, kjent siden 1200-tallet. Slekten eier fremdeles Palazzo Doria i Genova og Palazzo Doria-Pamphili i Roma, som rommer en av Italias største og beste kunstsamlinger i privat eie. Palasset huser også huset Aldobrandinis store samling av antikk skulptur.
Slekten har fostret mange genuesiske doger og sjøkrigere; den betydeligste var admiral Andrea Doria (1468–1560), som fikk tittelen fyrste av Melfi. Hans titler gikk i arv til hans brorsønns sønn, som var giftet inn i slekten Landi, fyrster av Valditario. Slekten fikk innflytelse i Roma da Giovanni Andrea 3. fyrst Doria Landi (1653–1737) giftet seg med prinsesse Anna Pamphilj (1652–1728), grandniese av pave Innocens 10. Deres sønnesønn, Giovanni Andrea 4. fyrst Doria Landi (1704–1764) arvet på grunn av dette ekteskapet slektene Aldobrandini og Pamphilis titler, godser og kunstsamlinger.Hans sønn, Andrea 4. fyrst Doria Landi (1747–1820) fikk i 1763 lov til også å forene våpenet og navnet til slekten Pamphilj med sitt eget. Hans sønnesønner var pavelig statssekretær Giuseppe Maria kardinal Doria-Pamphilj-Landi, Andrea 5 fyrst Doria-Pamphilj-Landi (1813–1876) og ridder Domenico Doria-Pamphilj-Landi (1815–1872), som grunnla Santa Maria Capella-hospitalet for kronisk syke. Fyrst Andrea 5s sønnesønn var antifascisten Filippo Andrea 6 fyrst Doria-Pamphilj-Landi (1886–1958), som i 1944 ble valgt til det frie Romas borgermester. Les mer i Store norske leksikon genealogi Genova Italias historie før samling kunst i Italia før 1900